CELEX: C2005/330/58
Language: el
Date: 2005-12-24 00:00:00
Title: Υπόθεση T-384/05: Προσφυγή της I.R.I.P.A. Abruzzo κατά της Επιτροπής, ασκηθείσα στις  19 Οκτωβρίου 2005

24.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 330/23
            
         Προσφυγή της I.R.I.P.A. Abruzzo κατά της Επιτροπής, ασκηθείσα στις 19 Οκτωβρίου 2005
   (Υπόθεση T-384/05)
   (2005/C 330/58)
   Γλώσσα διαδικασίας: η ιταλική
   Διάδικοι
   
      Προσφεύγουσα: Istituto Regionale per gli Interventi Promozionali in Agricoltura — I.R.I.P.A. Abruzzo (Pescara Ιταλίας) (εκπρόσωποι: Gianluca Belotti, Nicola Pisani και Emanuele Dell'Elce, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               η ακύρωση της εμπεριεχόμενης στο έγγραφο της 9ης Αυγούστου 2005 και, στον βαθμό που είναι αναγκαίο, του εγγράφου της Επιτροπής, της 12ης Οκτωβρίου 2005, και η διαπίστωσή του ότι η Επιτροπή, τηρώντας όλες τις λοιπές προϋποθέσεις, οφείλει να κάνει δεκτή την αίτηση της προσφεύγουσας για την επίδικη ενίσχυση·
            
         
               —
            
            
               η καταδίκη της Επιτροπής στα δικαστικά έξοδα της υποθέσεως.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως της Επιτροπής των Ευρωπαϊκών Κοινοτήτων, της 9ης Αυγούστου 2005, η οποία παρελήφθη από την προσφεύγουσα στις 12 Αυγούστου 2005 και με την οποία η προσφεύγουσα ενημερώθηκε ότι η αίτησή της να τύχει χρηματοδοτήσεως δυνάμει του κανονισμού (ΕΚ) 814/2000, στο πλαίσιο των πιστώσεων του προϋπολογισμού για το έτος 2005, δεν έγινε δεκτή λόγω της υποτιθέμενης χρηματοδοτικής ανικανότητάς της.
   Σε αντίθεση προς όσα προέβαλε η Επιτροπή προκειμένου να δικαιολογήσει την άρνηση χρηματοδοτήσεως, η προσφεύγουσα υποστηρίζει ότι η χρηματοδοτική ικανότητά της και δύο εκ των εταίρων της στα πλαίσια της συγκεκριμένης πρωτοβουλίας υπερέβαινε κατά πολύ την προβλεπόμενη από την προκήρυξη του διαγωνισμού, ακόμη και αν δοθεί αυστηρή ερμηνεία στο κριτήριο της ρευστότητας στο οποίο αναφέρεται η Επιτροπή.
   Εξάλλου, η προσφεύγουσα υποστηρίζει ότι το αφορών τη ρευστότητα κριτήριο, όπως ερμηνεύεται από την Επιτροπή, στερείται προδήλως λογικής και είναι δυσανάλογο προς τους επιδιωκόμενους στόχους, υπό την έννοια ότι με τον τρόπο αυτό και τεχνηέντως θέτει περιορισμούς στους πιθανούς υποψηφίους. Συναφώς, υποστηρίζεται ότι η απαιτούμενη χρηματοδοτική ικανότητα πληρούνταν στο ακέραιο δοθέντος ότι η ρευστότητα υπερέβαινε κατά πολύ το 100 % του συνόλου της αιτηθείσας ενισχύσεως (263 895,50 €), ενώ για καθένα από τα τρία οικονομικά έτη για τα οποία είχαν εγκριθεί και κλείσει οι ισολογισμοί και οι λογαριασμοί, η ρευστότητα που διέθετε η προσφεύγουσα και οι εταίροι της υπερέβαινε σαφώς το εν λόγω ποσό.